**OBVEZNIK : Zavod za hitnu medicinu Ličko - senjske županije**

GOSPIĆ, VILE VELEBITA 15

RKP: 47535

MB: 02780496

OIB: 98488701478

Razina: 31, Razdjel: 000

Djelatnost: 8622 Djelatnost specijalističke medicinske prakse

Šifra grada: 130 Gospić, Ličko-senjska županija

**BILJEŠKE UZ FINANCIJSKE IZVJEŠTAJE ZA RAZDOBLJE**

**01.01.2022 – 31.12.2022. GODINE**

**Osnovni podaci o Zavodu**

Zavod za hitnu medicinu Ličko – senjske županije osnovan je odlukom Skupštine Ličko – senjske županije o osnivanju Zavoda za hitnu medicinu („Županijski glasnik“, br. 10/11) od 31. ožujka 2011. godine.

Zavod je upisan u registar trgovačkog suda u Rijeci pod službenim nazivom „Zavod za hitnu medicinu Ličko – senjske županije“.

Zavod je službeno započeo s radom 1. ožujka 2012. godine.

Svoju djelatnost Zavod obavlja na osam lokacija u Ličko – senjskoj županiji: Ispostave Gospić, Otočac, Senj, Novalja, Korenica,Lovinac i Karlobag te punkt pripravnosti Donji Lapac. Ukupan broj zaposlenih na dan 31.12.2022. godine je 136.

**Program i aktivnosti**

Financijskim planom sredstva su planirana za provođenje programa:

* 3200 - Zakonski standard u zdravstvu:
* Aktivnost A3200-01 – tekuće i investicijsko održavanje
* Projekt K3200-02 – kapitalni izdaci – standard
* 3215 - Redovna djelatnost ZZHM LSŽ
* Aktivnost A3215-01 – administracija i upravljanje
* Projekt K3215-02 – kapitalni izdaci – iznad standarda
* 3240 – Poboljšanje uvjeta pružanja zdravstvene zaštite
* T3240-03 Specijalizacija doktora medicine

**Financiranje Zavoda**

Zavod je proračunski korisnik Ličko-senjske županije. Zavod se financira iz sredstava HZZO-a, Ličko-senjske županije, EU sredstava, nenadležnih proračuna, vlastitih prihoda, donacija i pomoći.

**Bilješke uz Izvještaj o prihodima i rashodima, primicima i izdacima - obrazac PR-RAS za razdoblje od 1. siječnja do 31. prosinca 2022. godine**

U izvještajnom razdoblju Zavod za hitnu medicinu Ličko-senjske županije ostvario je:

|  |  |  |  |
| --- | --- | --- | --- |
| **RAZDOBLJE** | **UKUPNI PRIHODI I PRIMICI**  **(Šifra X678)** | **UKUPNI RASHODI I IZDACI (Šifra Y45)** | **VIŠAK/MANJAK PRIHODA I PRIMITAKA**  **(Šifra X005/Y005)** |
| 01.01.2022 - 31.12.2022. | 35.314.307,26 kn | 33.725.290,82 kn | **1.589.016,44 kn** |
| 01.01.2021 - 31.12.2021. | 32.275.420,00 kn | 31.847.979,00 kn | **427.441,00 kn** |

Sukladno Izvještaju o prihodima i rashodima, primicima i izdacima (obrazac PR-RAS), u razdoblju od 1. siječnja 2022. godine do 31. prosinca 2022. Godine ostvareno je sljedeće:

1. *Šifra X678* Ukupni prihodi i primici Zavoda iznose 35.314.307,26 kn, što je 9,4% ili 3.038.887,26 kn više u odnosu na 2021. godinu.
2. *Šifra Y345* Ukupni rashodi i izdaci Zavoda iznose 33.725.290,82 kn , što je 5,9% ili 1.877.311,82 kn više o odnosu na 2021. godinu.
3. *Šifra X005* Ostvaren je višak prihoda i primitaka od 1.589.016,44 kn, što je 271,8% ili 1.161.575,44 kn veći višak u odnosu na 2021. godinu.
4. *Šifra 9221-9222* Preneseni višak prihoda i primitaka iznosi 4.564.413,92 kn.
5. *Šifra X006* Višak prihoda i primitaka raspoloživ u sljedećem razdoblju iznosi 6.153.430,36 kn.

Unatoč planiranoj nabavi većeg broja prijevoznih sredstava, odnosno vozila HMP u 2022. g., isto nije realizirano zbog znatnog poskupljenja i nemogućnosti dobave istih što je posljedica poremećaja na tržištu. Iz navedenog razloga nisu nabavljana dodatna vozila iz ostvarenog viška prihoda, kako je bilo planirano. S obzirom da je najavljen prelazak djelatnosti sanitetskog prijevoza iz domova zdravlja u zavode za hitnu medicinu sukladno zakonskim izmjenama, osim nabave vozila za HMP, bit će potrebna i nabava vozila za sanitetski prijevoz. Također, s obzirom da Zavod nema poslovnih objekata u svom vlasništvu, bit će potrebno razmotriti mogućnost nabave nekretnine. Imajući u vidu navedeno, ostvareni višak prihoda bit će potrebno alocirati tamo gdje bude najpotrebnije.

**PRIHODI POSLOVANJA**

*6. Šifra 6* Zavod je u 2022. g. ostvario na poziciji 6 - prihodi poslovanja ukupno 35.314,307,26 kn, što je za 9,6% ili 3.087.287,26 kn više u odnosu na 2021. g. Razlozi povećanja prihoda poslovanja i veća odstupanja u odnosu na ostvareno prethodne godine, prikazani su u nastavku kako slijedi:

*6.1.Šifra 634* Pomoći od izvanproračunskih korisnika u 2022. g. iznose 887.617,46 kn i ostvarene su za 7,5% ili 71.976,54 kn manje nego u 2021. g. Odnose se na redovne mjesečne tekuće pomoći od HZZO-a za financiranje COVID dodatka zdravstvenim djelatnicima. Manje su iz razloga što su u 2021. g., uz redovne mjesečne pomoći za Covid dodatak, uplaćene i zaostale pomoći za Covid dodatak iz 2020. g.

*6.2. Šifra 636* Pomoći proračunskim korisnicima iz proračuna koji im nije nadležan u 2022. g. iznose 1.286.847,29 kn, što je 539,2% ili 1.085.534,29 kn više nego prethodne godine. Do povećanja je došlo zbog većih tekućih pomoći iz državnog proračuna za isplatu razlike iznosa uvećanja plaće za prekovremeni rad sadašnjim i bivšim radnicima sukladno Odluci Vlade RH , koje su ostvarene u iznosu od 572.712,29 kn, a u 2021. g. nisu ostvarene. Preostalo povećanje se odnosi na plaćanje smještaja za radnike Zavoda zaposlene za vrijeme turističke sezone - od strane TZ Grada Novalje, kao i plaćanje pripravnosti od grada Novalje. Pri čemu su, uz redovne mjesečne troškove koji su bili veći nego u 2021. g. zbog povećanja osnovice i plaća u javnim službama, u 2022. g. uplaćena i potraživanja iz 2020. godine. Povećanje ove pozicije dovelo je do povećanja ukupne pozicije 63 Pomoći iz inozemstva i od subjekata unutar općeg proračuna, za 64,2% u odnosu na 2021. g.

*6.3. Šifra 638* Pomoći temeljem prijenosa EU sredstava u 2022. g. iznose 240.843,21 kn i 14,1% ili 39.551,79 kn su manje nego u 2021. g. Ovi prihodi odnose se na tekuće pomoći od projekta financiranog iz sredstava Europskog fonda, za specijalističko usavršavanje doktora medicine. Smanjenje prihoda uzrokovano je i ovisi o dinamici refundacije sredstava za troškove radnice Zavoda koja je na specijalizaciji.

*6.4. Šifra 639* Prijenosi između proračunskih korisnika istog proračuna su prihodi koje Zavod ostvaruje kao provoditelj cijepljenja protiv Covid-19, a refundiraju ih organizatori cijepljenja (Dom zdravlja Korenica, Zavod za javno zdravstvo Ličko-senjske županije), a koji sredstava dobivaju od HZZO-a. Ovi prihodi su ostvareni u iznosu od 32.557,28 kn i 33,7% ili 16.517,72 kn su manji nego 2021. g. iz razloga što je u 2022. g. bio potreban manji broj usluga provođenja cijepljenja od strane Zavoda.

*6.5. Šifra 652* Prihodi po posebnim propisima u 2022. godini ostvareni su u iznosu od 64.381,65 kn i manji su za 48,6% ili 60.381,65 kn nego prethodne godine. Do smanjenja je došlo na poziciji 6526, a zbog manjeg broja šteta na vozilima u 2022. g., a time i manjih prihoda od refundacija šteta po ugovorenim policama osiguranja vozila HMP. Također, u 2021. godini su ostvareni prihodi od refundacija troškova pregleda medicine rada za tri prethodne godine, a u 2022. godini samo refundacija redovnih troškova tekuće godine.

*6.6. Šifra 66* Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima u 2022. g. iznose 1.012.744,64 kn i veći su za 181,3 % ili 652.750,64 kn nego prethodne godine. Unutar ove grupe prihoda evidentirane su promjene u odnosu na isto razdoblje prošle godine kod:

- pozicije 661 - prihoda od prodaje proizvoda i robe te pruženih usluga koji su ostvareni 198,8 % ili 670.900,64 kn više nego prethodne godine. Do povećanja je došlo zbog povećanja pozicije 6615, odnosno većih prihoda od pruženih usluga osobama bez važećeg zdravstvenog osiguranja i prihoda od dežurstva timova na raznim manifestacijama, kao i prihoda od pruženih usluga osiguranja, odnosno dežurstva timova HMP na poslovima razminiravanja, koji su naručeni i financirani od strane privatnih poduzeća, kao i Ministarstva unutarnjih poslova, sukladno sklopljenom ugovoru. Do povećanja ovih prihoda dovodi svakako bolja turistička sezona i veći broj ljudi tijekom ljetnih mjeseci.

- pozicije 663 - donacije od pravnih i fizički osoba izvan općeg proračuna i povrat donacija po protestiranim jamstvima koje su manje za 80,5% ili 18.150,00 kn. U 2022. g. ostvarene su donacije od trgovačkih društava na poziciji 6632, u iznosu od 4.400,00 kn medicinske opreme i opreme za održavanje i zaštitu.

*6.7. Šifra 67* Prihodi iz nadležnog proračuna i od HZZO-a na temelju ugovornih obveza u 2022. g. iznose 31.771.380,01 kn i veći su za 5,1 % ili 1.535.880,01 kn nego prethodne godine. Unutar ove grupe prihoda evidentirane su promjene u odnosu na isto razdoblje prošle godine kod:

- pozicije 671 - prihoda iz nadležnog proračuna za financiranje redovne djelatnosti proračunskih korisnika koji su manji za 15,3% ili 144.136 kn. Ovi prihodi su manji zbog smanjenja na poziciji 6711 jer je u 2021. g. nadležni proračun financirao dodatni pripravni tim zbog povećanog opsega posla u uvjetima rada uzrokovanim epidemijom Covid-19 (prijevoz pacijenata s covid odjela OB Gospić u respiracijske centre u Rijeci i Zagrebu), dok su prihodi od decentraliziranih sredstava ostali nepromijenjeni.

- pozicije 673 – prihodi od HZZO-a na temelju ugovornih obveza u 2022. g. iznose 30.975.235,01 kn i 5,7 % ili 1.680.016,01 kn su veći nego prethodne godine. U 2022. g. ostvareno je 46.243,30 kn prihoda za financiranje rada doktora pod nadzorom, a istog prihoda prethodne godine nije bilo. Također, povećani su i prihodi od HZZO-a po ispostavljenim računima za prijeđene kilometre, provođenje zdravstvene zaštite kroz lijekove i potrošni materijal i prihodi od ino-osiguranika, koji su u 2022. g. veći za 290.516,07 kn. Povećanje osnovice za plaće u javnim službama, povećanje naknade za prijevoz i ostala povećanja, a time rast rashoda za zaposlene i materijalnih i ostalih rashoda, dovodi do povećanja glavarine i iznosa za financiranje dodatnih timova za vrijeme turističke te su ovi prihodi veći za 1.342.526,95 kn. Usprkos povećanju, porast ovih prihoda nije u potpunosti pratio promjene na rashodovnoj strani. Naime, osnovica za plaće je porasla već od svibnja 2022. g. te i od listopada 2022.g., dok je glavarina povećana tek za lipanj 2022. i od sredine studenog 2022. g. Isto tako, tijekom cijele 2022. g. je bio povećan trošak goriva za vozila HMP te iznos od 1,5 kn po prijeđenom kilometru koji financira HZZO nije bio dostatan za pokrivanje navedenih troškova. Tek od 12. studenog 2022. g. došlo je do povećanja iznosa na 1,75 kn po prijeđenom kilometru. Prije navedenog povećanja iznosa, razliku troška je financirao Zavod.

Ostalih većih odstupanja na prihodovnoj strani u 2022. g., u odnosu na 2021. g., nije bilo.

**RASHODI POSLOVANJA**

*7. Šifra 3* Zavod je u 2022. g. ostvario rashode poslovanja od 32.597.634,68 kn, što je za 6,6 % ili 2.014.118,68 kn više u odnosu na 2021. g. Razlozi povećanja rashoda poslovanja i veća odstupanja u odnosu na ostvareno prethodne godine, prikazani su u nastavku kako slijedi:

*7.1. Šifra 31* Rashodi za zaposlene u 2022. g. iznose 24.040.106,40 kn i veći su za 3,3% ili 766.176,40 kn u odnosu na 2021. g., a razlog povećanja su veće bruto plaće, ostali rashodi za zaposlene i doprinosi na plaće:

*7.1.1. Šifra 311* Plaće (bruto) su u 2022. g. veće za 3,1% ili 624.880,05 kn nego u 2021. g. gdje je došlo do povećanja na poziciji 3111 zbog veće osnovice za plaće u javnim službama, većih troškova za obavljanje pripravnosti financirane od Grada Novalje i isplata plaća po sudskim presudama za razliku osnovice plaća iz 2016. i 2017. g. Unatoč rastu osnovice u više navrata, povećanje pozicije 3111 – plaće za redovan rad je svega 0,7%, a iz razloga što je Zavod imao više radnika temeljem ugovora o poslovnoj suradnji zbog nedostatnog broja vlastitih zaposlenika i korištenja bolovanja te je razlika povećanja rashoda vidljiva na poziciji intelektualne i osobne usluge. Na povećanje pozicije 311 najveći utjecaj ima 3113 – plaće za prekovremeni rad koja je veća za 485.353,79 kn zbog isplate razlike iznosa uvećanja plaće za prekovremeni rad radnicima u djelatnosti zdravstva, sukladno Odluci Vlade Republike Hrvatske i sklopljenim sporazumima s radnicima, a u skladu s prihodovnom stranom.

*7.1.2. Šifra 312* Ostali rashodi za zaposlene su u 2022. g. veći za 11,5% ili 70.076,74 kn nego u 2021. g. zbog većeg broja jubilarnih nagrada koje su radnici ostvarili u 2022. g., kao i povećanja iznosa božićnice te ostalih pojedinih materijalnih prava sukladno kolektivnom ugovoru.

*7.1.3. Šifra 313* Doprinosi na plaće su u 2022. g., u odnosu na prethodnu godinu, veći za 3,0 % ili 71.219,61 kn što je sukladno povećanju bruto plaća. Osim navedenog, u 2022. g. 3.066,41 kn je bilo doprinosa za obvezno osiguranje u slučaju nezaposlenosti (pozicija 3133) zbog isplata po pravomoćnim sudskim presudama i plaćanja doprinosa koji su bili važeći u razdobljima na koja se presude odnose.

*7.2. Šifra 32* Materijalni rashodi u 2022. g. iznose 8.488.915,65 kn i veći su za 16,8 % ili 1.223.352,65 kn u odnosu na 2021. g. U odnosu na 2021. g., u 2022. g. je došlo do sljedećih većih odstupanja:

*7.2.1. Šifra 321* Naknade troškova zaposlenima povećane su za 18,4% ili 146.990,73 kn zbog povećanja pozicije 3212, odnosno povećanja rashoda za prijevoz na posao i s posla za 10,5% ili 73.842,60 kn, a što je uvjetovano izmjenama kolektivnog ugovora i propisanim većim iznosima naknada za prijevoz od svibnja 2022. g. Također, naknade troškova zaposlenima su veće i zbog povećanja pozicije 3213 - stručno usavršavanje zaposlenika gdje su povećana ulaganja Zavoda u obrazovanje radnika za 75.255,27 kn.

*7.2.2. Šifra 322* Rashodi za materijal i energiju su veći za 12,8% ili 242.778,63 kn. Do povećanja je došlo prvenstveno zbog povećanja na poziciji 3223 – energija, koja je povećana za 35,0 % ili 295.607,12 kn zbog rasta cijena goriva, kao i svih ostalih energenata koje Zavod sufinancira vlasnicima objekata u kojima se nalaze ispostave Zavoda. Povećana je i pozicija 3225 – sitni inventar i auto gume za 23,8% ili 42.691,88 kn zbog potrebe nabave veće količine auto guma u 2022 g. nego prethodne godine, zbog dotrajalosti i istrošenih postojećih auto guma na vozilima HMP. Za razliku od navedenog, na pozicijama 3224 – materijal i dijelovi za tekuće i investicijsko održavanje i 3227 – službena radna i zaštitana odjeća i obuća je došlo do smanjenja za ukupno 100.404,36 kn, a u skladu s potrebama redovnog poslovanja. Nije bilo većih ostalih odstupanja kod pozicije 322.

*7.2.3. Šifra 323* Rashodi za usluge su u 2022. g. veći za 17,3% ili 762.485,12 kn. Do povećanja je prvenstveno došlo zbog veće pozicije 3237 – intelektualne i osobne usluge (28,8% ili 839.936,47 kn) koje su, kako je već navedeno, povećane zbog angažiranja većeg broja vanjski djelatnika za izvršavanje redovne djelatnosti Zavoda, a što je uzokovano nedostatkom vlastitih radnika i povećanim brojem bolovanja radnika, kao i zbog povećanja iznosa naknada za pružene usluge u skladu s povećanjem cijene rada. Povećana je i pozicija 3235 – zakupnine i najamnine zbog većeg troška najma smještaja za radnike Zavoda zaposlene za vrijeme turističke sezone koje financira TZ Grada Novalje, kao i zbog najma skladišnog prostora za opremu, gume i zaštitnu opremu Zavoda, a zbog nedostatka vlastitog prostora. Za razliku od navedenog, pozicije 3232 – usluge tekućeg i investicijskog održavanja i 3239 – ostale usluge su ukupno smanjene za 99.361,38 kn i to zbog manjeg broja potrebnih popravaka na vozilima HMP i zbog manjih troškova čišćenja, pranja i sl., a s obzirom da su u 2022. g. kupljene perilice i sušilice rublja te poslove u većini ispostava izvršavamo sami. Nije bilo većih ostalih odstupanja kod pozicije 323.

*7.2.4. Šifra 329* Ostali nespomenuti rashodi poslovanja su u 2022. g. veći za za 47,0% ili 71.098,17 kn nego prethodne godine. Do povećanja je došlo zbog veće pozicije 3292 – premije osiguranja za 14,0% ili 9.719,85 kn, a zbog povećanja broja vozila, kao i zbog ugovaranja kasko vuče vozila što dovodi do znatnog smanjenja troškova koje je Zavod imao za istu. Pozicija 3293 – reprezentacija je povećana za 13.752,74 kn zbog održavanja radnih sastanaka s partnerima, održavanje primopredaje novog vozila HMP i ugošćavanja povodom završetka godine. Pozicije 3295 - pristojbe i naknade u 2021. g. nije bilo, a u u 2022. g. iznosi 14.132,50 kn iz razloga što 2022. g. Zavod nije bio oslobođen plaćanja naknade zbog nezapošljavanja osoba s invaliditetom, što ovisi o potrebama i dinamici nabave službene odjeće i mogućnosti sklapanja ugovora s Uriho Zagreb za ispunjenje zamjenskih kvota. Pozicija 3296 – troškovi sudskih postupaka iznosi 2022. g. 33.318,22 kn i odnosi se na pravomoćne sudske presude po tužbama radnika za plaćanje razlike osnovice od 6% iz prijašnjih razdoblja.

*7.3. Šifra 34* Financijski rashodi su u 2022. g. veći za 53,6 % ili 23.589,63 kn zbog povećanja pozicije 3431, odnosno bankarskih usluga i zbog rashoda u iznosu od 17.597,55 kn na poziciji 3433 – zatezne kamate koje se odnose na plaćanja po pravomoćnim sudskim presudama tužbi radnika ( razlika osnovice od 6% iz prijašnjih razdoblja).

*7.4. Šifra 38* Ostali rashodi u 2022. g. iznosi 1.000,00 kn na poziciji 3811 – tekuće donacije u novcu, a 2021. g. nije bilo ovih rashoda. Svrha donacije je nabava i doprema medicinske robe (npr. lijekova, medicinskog potrošnog materijala, proizvoda i opreme, hrane za bebe i sl.) te drugih sredstava nužnih za medicinsku pomoć stanovništvu i održavanje zdravstvene skrbi u ratom zahvaćenoj Ukrajini.

Ostalih većih odstupanja rashoda poslovanja u 2022. g., u odnosu na 2021. g. nije bilo.

**PRIHODI I RASHODI OD NEFINANCIJSKE IMOVINE**

*8. Šifra 7* Zavod u 2021. g. je ostvario prihode od prodaje nefinancijske imovine u iznosu od 48.400 kn, i to od prodaje prijevoznih sredstava u cestovnom prometu (pozicija 7231). U 2022. g. ovi prihodi nisu ostvareni, iako su bili planirani. Tijekom 2022. g. proveden je postupak za prodaju rashodovanih vozila HMP koja zbog starosti, dotrajalosti, tehničke zastarjelosti i neisplativosti popravaka nemaju vjerojatnost buduće koristi u obavljanju djelatnost hitne medicinske službe, međutim nije bilo zainteresiranih kupaca te prodaja nije izvršena. Planirano je ponavljanje postupka prodaje tijekom 2023. g.

*9. Šifra 4* Rashodi za nabavu nefinancijske imovine u 2022. g. iznose 1.127.656,14 kn i za 10,8% ili 136.806,86 kn su manji nego u 2021. g. Do odstupanja je došlo zbog:

*9.1. Šifra 41* Rashodi za nabavu neproizvedene dugotrajne imovine, odnosno pozicija 412 - nematerijalna imovina smanjena zbog manje potrebe ulaganja na tuđu imovinu (ispostave Zavoda i Uprava) u 2022. g.

*9.2. Šifra 42* Rashodi za nabavu proizvedene dugotrajne imovine zadržani su na približno jednakoj razini kao i 2021. g. te je smanjenje svega 0,8% ili 9.311,36 kn. Unutar ove grupe rashoda evidentirane su promjene u odnosu na isto razdoblje prošle godine kod:

- pozicija 422 – postrojenja i oprema smanjena je za 34,4 % ili 131.711,36 kn zbog manje nabave medicinske opreme tijekom 2022. g., dok je nabavljeno više komunikacijske opreme za vozila HMP i uredske, odnosno računalne opreme u vidu nabave novog servera za potrebe Zavoda.

- pozicija 423 - prijevozna sredstva veća je u 2022 g. za 16,4% ili 122.400 kn zbog nabave jednog vozila HMP i nabave jednog osobnog automobila za potrebe Zavoda (prijevoz čistačica Zavoda po ispostavama Zavoda, odlazak radnika na edukacije i dr.).

*9.3. Šifra 45* Dodatnih ulaganja na građevinskim objektima u 2022. g. nije bilo, dok je u 2021. g. pozicija 451 iznosila 122.908,00 kn zbog potpune adaptacije stana na adresi Ivana bana Karlovića 5, Gospić, koji je u vlasništvu Zavoda. Stan se koristi za smještaj radnika Zavoda koji nemaju prebivalište u Gospiću. Isti je bio dotrajao te nije imao adekvatno grijanje niti ostale uvjete potrebne za stanovanje.

Ostalih većih odstupanja kod prihoda i rashoda od nefinancijske imovine u 2022. g., u odnosu na 2021. g., nije bilo.

*10. Šifra Z007 i Z009* Prosječan broj zaposlenih je iznosio 134, a na osnovi sati rada broj zaposlenih je 116. Razliku čini broj radnika koji nisu nazočni, prvenstvenog zbog privremene nesposobnosti za rad (bolovanja).

**Bilješke uz Bilancu - Obrazac BIL**

*1.Šifra 01* Stanje neproizvedene dugotrajne imovine na dan 31.12.2022. g. je smanjeno za 1,2% u odnosu na početak razdoblja gdje je nabava nove imovine manja nego ispravak vrijednosti. Nabava nove imovine je 9.812,50 kn, a ispravak vrijednosti 20.725,35 kn.

*2. Šifra 02* Sadašnja vrijednost proizvedene dugotrajne imovine na kraju 2022 g. je 6,1% manja nego je bila početkom godine te je nabava nove imovine manja nego ispravak vrijednosti. Ulaganja u nova prijevozna sredstva iznose 867.050,00 kn, a ispravak vrijednosti 927.077,36 kn i sadašnja vrijednost je manja za 2,7%. Ulaganja u postrojenja i opremu iznosi 250.793,64 kn, a ispravak vrijednosti 217.400,86 kn. Osim navedenog, do odstupanja dovodi i rashodovanje dotrajale imovine.

*3. Šifra 1111* Novac na žiroračunu na dan 31.12.2022. g. iznosi 8.627.318,62 kn.

*4. Šifra 1112* Novac na tzv.multivalutnom žiro-računu na dan 31.12.2022. g. iznosi 271.358,40 kn, a odnosi se na uplate stranih državljana koji su zatražili hitnu medicinsku uslugu, a nisu imali valjanu karticu zdravstvenog osiguranja te su izvršili uplatu u stranoj valuti na temelju dostavljene im fakture.

*5. Šifra 12* Depoziti, jamčevni polozi i potraživanja od zaposlenih te za više plaćene poreze i ostalo iznose 118.431,65 kn i odnose se u najvećoj mjeri na nedospjela potraživanja od HZZO-a za bolovanje, ozljede na radu i 35.500 kn jamčevnih pologa.

*6. Šifra 16* Potraživanja za prihode poslovanja na dan 31.12.2022. godine iznose 2.924.367,15 kn, od kojih su dospjela 286.240 kn i nedospjela 2.638.127,15 kn (prvenstveno potraživanja od HZZO–a na temelju ugovorenih obveza i potraživanja za Covid dodatak koja dospijevaju u 2023. godini). Ispravak vrijednosti potraživanja (šifra 169) iznosi 719.581,14 kn i uključujući njega, ukupna dospjela potraživanja za prihode poslovanja (šifra dio 16D) iznose 1.005.820,89 kn. Dospjela potraživanja obuhvaćaju u najvećoj mjeri potraživanja od pruženih usluga osobama bez važećeg zdravstvenog osiguranja, kako hrvatskim državljanima, tako i stranim državljanima. S obzirom na specifičnost djelatnosti hitne medicine, nije uvijek moguće izvršiti naplatu odmah na terenu niti prikupiti podatke o pacijentima. Iako se provode usklađenja za posljednje dvije godine i pojačane su aktivnosti oko naplate i pribavljanja podataka za slanje računa, potrebno je provesti usklađenja, provjeru aktivnosti u naplati i otpis nenaplativih potraživanja iz prethodnih godina, odnosno počevši od 2012. godine. Isto je i bilo planirano tijekom 2022. godine. S obzirom na povećan opseg posla (isplata razlike prekovremenih, isplata po sudskim tužbama i dr.) i povećanog broja bolovanja i odsutnosti radnika, isto se nije uspjelo provesti tijekom 2022. g. jer su ostali radnici raspoređeni i na izvršavanje poslova odsutnih radnika. Stoga, potrebna usklađenja s dužnicima i provođenje otpisa potraživanja koja su u zastari je planirano u prvoj polovici 2023. g.

*7. Šifra 922* – bilješka uz poziciju 922 - višak/manjak prihoda – tijekom 2022. godine u ukupnom iznosu od 537.940 kn evidentirane su 6632 – kapitalne donacije i 67121 – prihodi iz nadležnog proračuna za financiranje rashoda za nabavu nefinancijske imovine. S obzirom da su kapitalna sredstva iskorištena za nabavu dugotrajne nefinancijske imovine, provedene su obvezne korekcije rezultata. Navedeni kapitalni prihodi utjecali su na rezultat od redovnog poslovanja, a nabavljena nefinancijska imovina na rezultat od nefinancijske imovine. Provedena je korekcija rezultata na način da se za iznos od 537.940,00 kn zadužuje račun viška prihoda poslovanja, a odobrava račun manjka prihoda od nefinancijske imovine.

*8. Šifra 991 i 996* Izvanbilanični zapisi obuhvaćaju tuđu imovinu dobivenu na korištenje, potencijalne obveze po osnovi sudskih sporova i primljena jamstva.

8.1. Popis ugovornih odnosa koji uz ispunjenje određenih uvjeta mogu postati obveza ili imovina:

Popis ugovornih odnosa koji mogu postati imovina

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***R. BR.*** | ***DAVATELJ JAMSTVA*** | ***INSTRUMENT OSIGURANJA*** | ***DATUM JAMSTVA*** | ***IZDANO (kome, svrha)*** | ***IZNOS PRIMLJENOG JAMSTVA (kn)*** | ***ROK VAŽENJA*** | ***PREDMET UGOVORA*** | ***NAPOMENA*** |
| 1. | MEDICPRO d.o.o. | BJANKO ZADUŽNICA OV-5348/2019 | 17.07.2019., zaprimljeno: 12.01.2022. | ZZHM LSŽ | 50.000,00 | Do isteka trajanja ugovora | Nabava godišnje opskrbe medicinskim potrošnim materijalom | Jamstvo za uredno izvršenje ugovora (grupa VI) |
| 2. | INA d.d. | BJANKO ZADUŽNICA OV-28457/2022 | 30.11.2022. | ZZHM LSŽ | 10.000,00 | Do isteka roka valjanosti ponude | Nabava godišnje opskrbe gorivom | Jamstvo za ozbiljnost ponude |
| 3. | INA d.d. | BJANKO ZADUŽNICA OV-28458/2022 | 30.11.2022. | ZZHM LSŽ | 10.000,00 | Do isteka roka valjanosti ponude | Nabava godišnje opskrbe gorivom | Jamstvo za ozbiljnost ponude |
| 4. | INA d.d. | BJANKO ZADUŽNICA OV-28453/2022 | 30.11.2022. | ZZHM LSŽ | 5.000,00 | Do isteka roka valjanosti ponude | Nabava godišnje opskrbe gorivom | Jamstvo za ozbiljnost ponude |
| 5. | MEDIKA d.d. | BJANKO ZADUŽNICA OV-5603/2022 | 18.10.2022. | ZZHM LSŽ | 5.000,00 | Do isteka roka valjanosti ponude | Nabava godišnje opskrbe medicinskim potrošnim materijalom | Jamstvo za ozbiljnost ponude |
| 6. | MEDICPRO d.o.o. | BJANKO ZADUŽNICA OV-272/2018 | 12.01.2018. zaprimljeno: 13.12.2022. | ZZHM LSŽ | 10.000,00 | Do isteka roka valjanosti ponude | Nabava godišnje opskrbe medicinskim potrošnim materijalom | Jamstvo za ozbiljnost ponude |
| 7. | PHARMAMED- MADO d.o.o. | BJANKO ZADUŽNICA OV-1790/2022 | 15.03.2022. zaprimljeno: 21.12.2022. | ZZHM LSŽ | 5.000,00 | Do isteka roka valjanosti ponude | Nabava godišnje opskrbe medicinskim potrošnim materijalom | Jamstvo za ozbiljnost ponude |

8.2.Popis sudskih sporova u tijeku – Zavod za hitnu medicinu Ličko-senjske županije tuženik

|  |  |  |  |  |  |
| --- | --- | --- | --- | --- | --- |
| **R.BR.** | **TUŽITELJ** | **SAŽETI OPIS SPORA** | **PROCJENA FINANCIJSKOG UČINKA (kn)** | **PROCIJENJENO VRIJEME ODLJEVA SREDSTAVA** | **POČETAK SUDSKOG SPORA** |
| 1. | Fizička osoba 1 | Razlika plaće - prekovremeni | 30.000 | 10/23 | 5/20 |
| 2. | Fizička osoba 2 | Razlika plaće - osnovica | 7.700 | 2/23 | 1/21 |
| 3. | Fizička osoba 3 | Razlika plaće - osnovica | 11.000 | 9/23 | 2/21 |
| 4. | Fizička osoba 4 | Razlika plaće - osnovica | 11.000 | 9/23 | 2/21 |
| 5. | Fizička osoba 5 | Razlika plaće - osnovica | 11.000 | 5/23 | 5/21 |
| 6. | Fizička osoba 6 | Razlika plaće - osnovica | 11.000 | 2/23 | 5/21 |
| 7. | Fizička osoba 7 | Razlika plaće - osnovica | 11.000 | 2/23 | 5/21 |
| 8. | Fizička osoba 8 | Razlika plaće - osnovica | 9.857,51 | 3/23 | 8/21 |
| 9. | Fizička osoba 9 | Razlika plaće - osnovica | 11.000 | 12/23 | 11/21 |
| 10. | Fizička osoba 10 | Razlika plaće - osnovica | 10.001 | 6/23 | 1/22 |
| 11. | Fizička osoba 11 | Razlika plaće - prekovremeni | 10.001 | 6/23 | 4/22 |

**Bilješke uz izvještaj o rashodima prema funkcijskoj klasifikaciji – obrazac RAS -funkciji**

1. Zavod za hitnu medicinu je rashode razreda 3 i rashode razreda 4 prema funkcijskoj klasifikaciji prikazao na šifri 07 - zdravstvo, pozicija 072 Služba za vanjske pacijente u iznosu od 33.725.290,82 kn.

**Bilješke uz Izvještaj o promjenama u vrijednosti i obujmu imovine i obveza – obrazac P-VRIO**

1. *Šifra 9151* Promjene u vrijednosti i obujmu imovine – smanjenje iznosi 4.963,12 kn i odnosi se na promjene u vrijednosti nefinancijske imovine uslijed rashodovanja proizvedene dugotrajne imovine zbog zastarijevanja.
2. *Šifra 9151* Promjene u vrijednosti i obujmu imovine – povećanje iznosi 25.871,00 kn i odnosi se na promjene u obujmu nefinancijske imovine u vidu donacije proizvedene kratkotrajne imovine u sustavu proračuna.

**Bilješke uz Izvještaj o obvezama - Obrazac Obveze**

1.Šifra V006 Stanje obveza na kraju izvještajnog razdoblja iznosi 2.586.991,03 kn, od toga 38.510,33 kn dospjelih obveza i 2.548.480,70 kn nedospjelih obveza (plaća za 12/2022, računi za materijalne rashode i nabavu nefinancijske imovine kojima dospijeće plaćanja dospijeva tijekom siječnja i veljače 2023. g., obveze za isplate razlike uvećanja plaće za prekovremeni rad bivšim radnicima koje su podmirene u prvoj polovici siječnja 2023 g.). Od ukupno dospjelih obveza, 37.732 kn su obveze dospjele preko 730 dana te je za te obveze potrebno provesti usklađenja s vjerovnicima i otpis, što je i bilo planirano tijekom 2022. godine. S obzirom na povećan opseg posla (isplata razlike prekovremenih, isplata po sudskim tužbama i dr.) i povećanog broja bolovanja i odsutnosti radnika, isto se nije uspjelo provesti tijekom 2022. g. jer su radnici raspoređeni i na izvršavanje poslova odsutnih radnika. Stoga, potrebna usklađenja s vjerovnicima i provođenje otpisa obveza koje su u zastari je planirano u prvoj polovici 2023. godine kroz kontinuirani popis imovine i obveza. Preostali iznos dospjelih obveza od 778,33 kn odnosi se na prekoračenje do 60 dana gdje iste nisu podmirene zbog trajanja potrebne dodatne provjere ispravnosti računa i povratne informacije od dobavljača te će se podmiriti nakon utvrđivanja istoga. Zavod sve redovne obveze prema zaposlenima i prema dobavljačima podmiruje u zakonskim rokovima i sukladno rokovima dospijeća.

U Gospiću, 30. siječnja 2023. godine

Voditelj Službe za ekonomsko-financijske i

računovodstvene poslove: Martina Rukavina, mag. oec.

Kontakt: 053 653 137

Odgovorna osoba: Martina Brmbolić, dipl. iur.

Odgovorna osoba ( potpis )

MP